Palàçio Giustiniàn (Scîo)

O Palàçio Giustiniàn o l'é 'n palàçio de Scîo, scitoòu into vêgio castéllo do capolêugo, ch'o l'é stæto tiòu sciù da-i zenéixi da Maónn-a che da chi aministrâvan i sò domìnni.

 Stöia 
O palàçio Giustiniàn o l'é 'n cazaménto stòrico de Scîo, tiòu sciù tra i sécoli XIV e XV e scitoòu tra a Pòrta Magiô e a ciàssa prinçipâ da çitæ. O palàçio o l'é stæto comiscionòu da-i sòcci da Maónn-a e l'é probàbile ch'o ségge stæto a sêde do poistæ de l'îzoa.

Aroinòu da azónte e demoliçioìn inti ànni da dominaçión tùrca, o palàçio Giustiniàn o l'é stæto ristoròu tra o 1980 e o 1985 da-o Servìçio Archiològico Grêgo.

 Descriçión 
sinistra|miniatura|Âtra vìsta do palàçio
O cazaménto o l'à 'na strutûa da l'aparénsa fortificâ ch'a se svilùppa in sce doî cién, ciaschedùn dotòu de 'na sôla stànsia. In sciâ faciâta vèrso nòrd gh'é 'na scainâ a l'avèrto ch'a mónta scìnn-a-e miâge da çitæ e a-a tôre de sùd-èst, óltre a 'na lögia picìnn-a ch'a s'avànsa in sciâ stràdda depoî a-o palàçio.

O drénto o l'é de gùsto gòtico, con di vòrti da-i èrchi apénn-a marcæ e spartîi inte quàttro pàrte da 'na figûa a crôxe. A-o céntro de un di vòrti s'àrve pöi 'n pertûzo quadrâto, che l'é probàbile ch'o servìsse a fâ sciortî fêua o fùmme. Pe de ciù, ste stànsie chi gh'àn 'na nòmina de gatòrbia, eséndo stæte dêuviæ da-i tùrchi into córso do coscì dîto masâcro de Scîo pe inprexonâ di òstàggi pöi apichæ inta Ciàssa Vounaki.

 Muzêo Giustiniàn 
D'ancheu o palàçio o l'é dêuviòu cómme sêde de 'n muzêo, ciamòu Muzêo Giustiniàn, ch'o l'arechéugge 'na série de testimoniànse de l'época de dominaçioìn bizantìnn-a e zenéize. Tra e òpere chi conservæ gh'é de pitûe e icónn-e de l'etæ bizantìnn-a, óltre a de scultûe, ségge bizantìnn-e che zenéixi, e a âtre òpere ciù picìnn-e.

Tra i péssi de prêxo chi conservæ se pêu aregordâ e dózze pitûe bizantìnn-e do sécolo XIII che rafigûan i Profêti, in òrìgine in sciâ cópola da gêxa de Panagia Krina a Vavili, 'n'icónn-a de l'Arcàngiou Michê do sécolo XVIII ch'a l'arîva da-o vilàggio de Olympi e 'na série d'inscriçioìn do perîodo zenéize.

 Nòtte 

 Bibliografîa 



 Âtri progètti 

 Conligaménti estèrni 



Categorîa:Scîo
Categorîa:Architetûe da Grêcia